b'\n_START_ARTICLE_\nDru\xc5\xa1tvo slovenskih knji\xc5\xbeevnih prevajalcev\n_START_SECTION_\nZgodovina\n_START_PARAGRAPH_\nDru\xc5\xa1tvo slovenskih knji\xc5\xbeevnih prevajalcev je bilo ustanovljeno leta 1953 kot Dru\xc5\xa1tvo prevajalcev Slovenije. Zami\xc5\xa1ljeno je bilo kot nekak\xc5\xa1na vzporednica pisateljskemu dru\xc5\xa1tvu, torej predvsem kot dru\xc5\xa1tvo prevajalcev literarnih del, zato se je kmalu pokazala potreba po ustanovitvi \xc5\xa1e enega strokovnega zdru\xc5\xbeenja \xe2\x80\x93 Dru\xc5\xa1tva strokovnih prevajalcev (pozneje Dru\xc5\xa1tva znanstvenih in tehni\xc5\xa1kih prevajalcev). Dru\xc5\xa1tvo prevajalcev Slovenije pa se je preimenovalo v Dru\xc5\xa1tvo knji\xc5\xbeevnih prevajalcev Slovenije in nazadnje v Dru\xc5\xa1tvo slovenskih knji\xc5\xbeevnih prevajalcev (DSKP).\n_START_SECTION_\nCilji\n_START_PARAGRAPH_\nDSKP skrbi za ohranjanje visoke ravni prevajalskega dela in uveljavitev stroke, se zavzema za ve\xc4\x8djo vidnost in bolj\xc5\xa1e delovne pogoje knji\xc5\xbeevnih prevajalcev, spodbuja stike med \xc4\x8dlani in njihovo seznanjanje s teoreti\xc4\x8dnimi, zgodovinskimi, socialnimi in prakti\xc4\x8dnimi vidiki prevajalstva. Svoje cilje uresni\xc4\x8duje s prirejanjem literarnih in debatnih ve\xc4\x8derov, strokovnih sre\xc4\x8danj, predavanj in posvetovanj, s spodbujanjem mednarodne \xc5\xa1tudijske izmenjave prevajalcev. Sodeluje z drugimi kulturnimi, izobra\xc5\xbeevalnimi in strokovnimi organizacijami in ustanovami v Sloveniji ter tujini, izdaja svojo revijo Hieronymus in publikacije o prevajalstvu. Vsako leto podeljuje Sovretovo nagrado, priznanje za najbolj\xc5\xa1ega mladega prevajalca in Lavrinovo diplomo. DSKP je v\xc4\x8dlanjeno v Evropski svet zdru\xc5\xbeenj knji\xc5\xbeevnih prevajalcev \xe2\x80\x93 CEATL (Conseil Europ\xc3\xa9en des Associations de Traducteurs Litt\xc3\xa9raires).'